**Peisaj (I)**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E o dimineaţă cu stele

pe un cer de culoarea amurgului

şi râurile s-au pornit

să curgă îndărăt

de undeva din adâncuri

se aude tot mai lugubru

neauzitul

şi clipa îşi prinde şirag de ore

hlizindu-se-n oglindă

goneşte un cal albastru

într-o sanie cântătoare

printre copaci

cu plete de rădăcini

savante

un curcubeu steril

se unduieşte

sub pleoape de ploaie

pământul reavăn

se-ndoaie

sub paiele ruginite

şi dau în clocot

fluturii

în zbor.